Lauburu musika taldea

Lauburu euskal folk estiloko musika talde akustiko bat izan zen. Euskal Herriko herri musika eta zelta jatorrikoa uztartzen aitzindari izan zen. 5 disko argitaratu zituzten.

 Taldea 
John Taylor britainiarrak (gitarra, flauta, bouzoukia, mandolina) eta Xabier Zabalak (gitarra, ahotsa) sortu zuten Lauburu taldea, 1970eko hamarkadaren amaieran, Bilbon. Hasieratik zelta musika eta Euskal Herriko musika uztartu zituzten, garai hartarako nahiko aurreratua gertatzen zen nahasketa batean. Haizea eta Izukaitz taldeek folk-rock ingelesera jotzen bazuten ere, Lauburuk Irlandako herri musika zuen iturburu nagusi. Besteek gero eta modu elektrikoagoan lan egiten zuten; Lauburukoek, berriz, musika akustikoa aldarrikatu zuten Lauburu lehen diskoan (Herri Gogoa, 1979).

Madrilgo diskoetxe batekin bigarren diskoa ateratzeak, Balitzako kontuak (Movieplay-Kardantxa, 1980), taldea ezagunagoa egin zuen, nahiz eta azkenean diskoetxeen arteko hainbat gorabeherak taldearen promozio normalizatua eragotzi zuten. Garai hartan John Taylor eta Xabier Zabalaz gain, Maite Garciak (eskusoinua, teklatuak, ahotsa) eta Marije Uragak (gitarra, ahotsa) osatzen zuten Lauburu. Beste britainiar batek, Mary Dyerrek (biolina, ahotsa), osatu zuen taldea hirugarren diskoa kaleratzeko: Beltzaran beltza (IZ, 1983).

Ospe masibotik urruti, sei urte hartu zituen taldeak Ur eta lur (Elkar, 1989) plazaratzeko. Disko horretan, Karmele Sanchezek (gitarra, ahotsa) eta Begoña Candelek (eskusoinua, tronpeta, ahotsa) osatu zuten Taylor-Dier-Zabala hirukoa. Lozorro luze baten ondoren, bosgarren diskoa kaleratu zuen Lauburuk, Balusko zinta beltz (Hilargi, 1995). Hura izan zen taldearen testamentua.

 Diskografia 
 Lauburu (1978, Usandizaga; 1979, Herri Gogoa)
 Balitzako kontuak (1980, Movieplay)
 Beltzaran beltza (1983, IZ)
 Ur eta Lur (1989, Elkar)
 Balusko zinta beltz (1995, Hilargi)

 Erreferentziak 


 Kanpo estekak 

L
L
L
L
L
Kategoria:Bilboko musika taldeak